**ȘCOALA GIMNAZIALĂ RAPOLTU MARE**

**Scurt istoric**

De la începutul secolului al XIX-lea avem primele date certe despre școala din Rapolt. Este posibil ca o instituție de învățământ să fi funcționat și în secolul al XVIII-lea, dar abia pe un ***Molitvenic*** din Buda (1804) al satului Rapolt este menționat, la 1824, numele dascălului *normalicesc* Aron Filimon.

În 1933 populația școlară a satului era de 156 de copii între 5 și 16 ani, doar 113 dintre aceștia fiind înscriși la școală. Învățători erau Pavel Popovici (23 de ani, necăsătorit, 4 ani vechime, cu definitivatul) și Silvia Suciu (24 de ani, căsătorită, 4 ani vechime, cu definitivatul), iar la grădiniță, în care erau înscriși 49 de copii, educatoare era Maria Boboc (22 de ani, fără definitivat).

Potrivit chestionarului din 3 aprilie 1940 numărul total al locuitorilor din Rapolt era de 1125. Satul avea aproximativ 284 de locuințe, o școală cu 75 de elevi și 2 biserici, nu exista dispensar, cămin cultural și local pentru grădiniță. Persoanele *de vază* din sat erau preotul Vasile Florea, primarul Todor Danciu, notarul Dumitru Stoenesc și directorul școlii, Ioan Mihoc.

**Bibliografie:**

Bălos, Angelica coord., ***Comuna Rapoltu Mare – schiță monografică,***  Deva, 2001

**Date despre școală:**

În anul școlar 2023-2024, planul de școlarizare se prezintă astfel:

* **Ciclul preșcolar** cuprinde 30 de copii: 1 grupă combinată la Grădinița PN Rapoltu-Mare și 1 grupă combinată la Grădinița PN Bobîlna.
* **Ciclul primar** cuprinde 71 de copii: clasele I-IV – clase în regim simultan la Școala Gimnazială Rapoltu-Mare și Școala Primară Bobîlna.
* **Ciclul gimnazial** cuprinde 46 de copii în clasele V – VIII.

Planul de încadrare cu personal, în anul școlar 2023-2024 este următorul:

- 2 Educatoare titulare, ambele cu Definitivat,

- 5 Învățători titulari, 2-cu gradul didactic I, 2-cu gradul didactic II, 1-cu Definitivat

- Profesori: - 7 – titulari.

- Personal auxiliar: secretar – 0,5 normă și administrator financiar – 0,5 normă.

- Personal nedidactic – 3 posturi.

**Misiunea şcolii**

Şcoala Gimnazială Rapoltu-Mare are ca scop să faciliteze dezvoltarea individuală a fiecărui copil, prin dobândirea de abilităţi şi competenţe care să le asigure reuşita prin asigurarea unui climat de siguranţă fizică şi psihologică, favorabilă dezvoltării personalităţii ca întreg; realizarea unui învăţământ competent, care să asigure o dezvoltare completă şi utilă elevilor în societate; promovarea activităţilor de parteneriat şi cooperare între elevii şcolii noastre şi alte instituţii; asumarea de către şcoala noastră a rolului de iniţiator, susţinător şi catalizator al comunităţii locale, dar şi de continuator al tradiţiilor locale; încurajarea fermităţii şi disciplinei, care dă naştere minţilor active şi sănătoase, pentru toţi copiii din comuna noastră, indiferent de etnie, provenienţa socială sau religie.

**Viziunea şcolii**

Şcoala Gimnazială Rapoltu-Mare are ca obiectiv realizarea unui învăţământ de calitate, de dimensiuni europene, care să asigure şanse egale dezvoltării personale a elevilor, să dea sens încrederii şi aspiraţiilor lor pe termen lung, de creştere şi dezvoltare, atât în plan personal, cât şi profesional; să devină o şcoală deschisă pentru toţi elevii comunei, spre a le oferi şanse egale de dezvoltare personală şi intelectuală; să restabilească încrederea cetăţenilor în valorile promovate de şcoală ca principal factor de educaţie şi cultură în cadrul comunităţii locale.